Oficialusis leidinys L 036 , 08/02/1991 p. 0001 - 0004

specialusis leidimas suomių kalba: skyrius 7 tomas 4 p. 0003

specialusis leidimas švedų kalba: skyrius 7 tomas 4 p. 0003



Komisijos reglamentas (EEB) Nr. 294/91 1991 m. vasario 4 d. dėl krovinių vežimo oro transportu paslaugų tarp valstybių narių teikimo EUROPOS BENDRIJŲ TARYBA, atsižvelgdama į Europos ekonominės bendrijos steigimo sutartį, ypač į jos 84 straipsnio 2 dalį, atsižvelgdama į Komisijos pasiūlymą [1], atsižvelgdama į Europos Parlamento nuomonę [2], atsižvelgdama į Ekonomikos ir socialinių reikalų komiteto nuomonę [3], kadangi svarbu patvirtinti priemones, kad per 1992 m. gruodžio 31d. pasibaigsiantį laikotarpį laipsniškai būtų sukurta vidaus rinka, kaip nustatyta Sutarties 8a straipsnyje; kadangi vidaus rinką sudaro vidaus sienų neturinti erdvė, kurioje užtikrinamas laisvas prekių, asmenų, paslaugų ir kapitalo judėjimas; kadangi 1987 m. gruodžio 2 d. Londone Ispanijos Karalystė ir Jungtinė Karalystė, paskelbusios bendrą abiejų šalių užsienio reikalų ministrų deklaraciją, susitarė dėl priemonių, skirtų glaudesniam bendradarbiavimui, naudojant Gibraltaro oro uostą, ir tos priemonės dar turi būti įgyvendintos; kadangi Reglamente (EEB) Nr. 2343/90 [4] nustatytas krovinių vežimo oro transportu paslaugų, kurios teikiamos kartu su keleivių vežimo paslaugomis, liberalizavimas; kadangi tikslinga liberalizuoti visas krovinių vežimo oro transportu paslaugas; kadangi šis reglamentas nepažeidžia Sutarties 85 ir 86 straipsnių taikymo; kadangi krovinių vežimo oro transportu verslui vis dar tebeiškyla nacionalinių kliūčių, varžančių laisvą krovinių judėjimą oro transportu; kadangi, atsiradus daugiau galimybių patekti į rinką, bus paskatinta Bendrijos oro transporto sektoriaus plėtra ir atsiras daugiau geresnės kokybės paslaugų vartotojams; kadangi tam tikroms valstybėms narėms palaikant ryšius su likusia Bendrijos dalimi yra labai svarbios krovinių vežimo oro transportu paslaugos; kadangi oro transportu vežamų krovinių judėjimas yra svarbus prekybos elementas; kadangi dėl to svarbu pašalinti kliūtis, kurios šiuo metu trukdo patekti į krovinių vežimo oro transportu paslaugų rinką; kadangi pirmiausia pageidautina padidinti krovinių vežimo oro transportu paslaugų rinkos galimybes tarp valstybių narių; kadangi ne vėliau kaip iki 1992 m. liepos 1 d. Taryba turėtų parengti ir priimti bendras veiklos licencijų išdavimo taisykles; kadangi, atsižvelgiant į oro uosto infrastruktūrą ir navigacijos įrangą, būtina nustatyti tam tikrus naudojimosi skrydžių teisėmis apribojimus; kadangi, paskelbus visus standartinius krovinių vežimo tarifus, rinkoje būtų užtikrintas didesnis skaidrumas; kadangi, siekiant padidinti krovinių vežėjų oro transportu konkurencingumą, jiems reikia suteikti daugiau lankstumo nustatant krovinių vežimo tarifus, PRIĖMĖ ŠĮ REGLAMENTĄ: Taikymo sritis ir apibrėžimai 1 straipsnis 1. Šis reglamentas yra skirtas: a) galimybei naudotis rinka, kad Bendrijos krovinių vežėjai teiktų krovinių vežimo paslaugas oro transportu tarp valstybių narių; b) krovinių vežimo oro transportu tarp valstybių narių tarifams. 2. Laikoma, kad šį reglamentą taikant Gibraltaro oro uostui, nepažeidžiami atitinkami Ispanijos Karalystės ir Jungtinės Karalystės teisiniai statusai sprendžiant ginčą dėl teritorijos, kurioje yra oro uostas, suvereniteto. 3. Šio reglamento taikymas Gibraltaro oro uostui stabdomas tol, kol pradėsi veikti 1987 m. gruodžio 2 d. Ispanijos Karalystės ir Jungtinės Karalystės užsienio reikalų ministrų bendroje deklaracijoje priimti susitarimai. Ispanijos ir Jungtinės Karalystės Vyriausybės tą dieną apie tai informuos Tarybą. 2 straipsnis Šiame reglamente: a) "krovinių oro transportu vežėjas" — tai oro transporto įmonė, turinti galiojančią valstybės narės išduotą veiklos licenciją bent jau krovinių vežimo oro transportu paslaugoms teikti; b) "Bendrijos krovinių oro transportu vežėjas" — tai: i) krovinių oro transportu vežėjas, kurio centrinė administracija ir pagrindinė komercinės-ūkinės veiklos vieta yra ir bus Bendrijoje, kurio didesnę akcijų dalį turi ir turės valstybės narės ir (arba) valstybių narių piliečiai bei kurį veiksmingai kontroliuoja ir kontroliuos tos valstybės narės arba tie asmenys; arba ii) krovinių oro transportu vežėjas, kuris atitinka Reglamento (EEB) Nr. 2343/90 2 straipsnio e punkto ii papunkčio apibrėžimą ir yra nurodytas to reglamento priede; c) "krovinių vežimo tarifai" — tai nacionaline valiuta už krovinių vežimą mokėtinos kainos ir tų tarifų taikymo sąlygos, įskaitant agentūrai pasiūlytą atlygį ir sąlygas bei kitas pagalbines paslaugas; d) "standartiniai krovinių vežimo tarifai" — tai kainos, kurias oro vežėjas paprastai nustato už krovinio vežimą ir tų kainų taikymo sąlygos, neatsižvelgiant į specialias nuolaidas; e) "krovinių vežimo oro transportu paslaugos" — tai tik krovinių ir pašto vežimo oro transportu paslaugos; f) "trečioji skrydžių laisvės teisė" — tai vienoje valstybėje išduotą licenciją turinčio oro vežėjo teisė kitos valstybės teritorijoje išlaipinti keleivius, iškrauti krovinius ir paštą, paimtus licenciją išdavusioje valstybėje; "ketvirtoji skrydžių laisvės teisė" — tai vienoje valstybėje išduotą licenciją turinčio oro vežėjo teisė kitos valstybės teritorijoje įlaipinti keleivius, pakrauti krovinius ir paštą bei išlaipinti keleivius ir iškrauti krovinius bei paštą licenciją išdavusioje valstybėje; "penktoji skrydžių laisvės teisė" — tai oro vežėjo teisė imtis oro transportu vežti keleivius, krovinius ir paštą tarp dviejų kitų nei licencijos išdavimo valstybių; g) "oro uosto sistema" — tai sujungti du arba daugiau oro uostų, aptarnaujančių tą patį miestą; h) "atitinkamos valstybės" — tai valstybės narės, kurios tarpusavyje teikia reguliarias krovinių vežimo oro transportu paslaugas; i) "registravimo valstybė" — tai a punkte paminėtą licenciją išdavusi valstybė. Veiklos licencija 3 straipsnis 1. Šis reglamentas neturi įtakos valstybės narės ir krovinių oro transportu vežėjų, kuriems ji yra išdavusi licenciją, santykiams galimybės naudotis rinka ir įgyvendinimo pajėgumų požiūriu. 2. Taryba, atsižvelgdama į bendrus reikalavimus ir kriterijus, kuriuos Komisija turi pateikti ne vėliau kaip iki 1991 m. gegužės 31 d., priima licencijų išdavimo krovinių oro transportu vežėjams ir licencijų išdavimo maršrutams taisykles, kurios turi įsigalioti ne vėliau kaip 1992 m. liepos 1 d. Galimybė naudotis rinka 4 straipsnis Pagal šio reglamento nuostatas Bendrijos krovinių oro transportu vežėjams leidžiama teikti trečiosios ir ketvirtosios skrydžių laisvės krovinių vežimo oro transportu paslaugas tarp vienos valstybės narės oro uostų arba oro uostų sistemų ir kitos valstybės narės oro uostų ir oro uostų sistemų, jeigu šie oro uostai arba oro uostų sistemos yra atviros krovinių vežimui oro transportu tarp valstybių narių arba tarptautiniam oro eismui. 5 straipsnis 1. Valstybė narė krovinių oro transportu vežėjams leidžia naudotis trečiosios, ketvirtosios ir penktosios skrydžių laisvės teisėmis, jeigu jiems licencijas yra išdavusi kita valstybė narė ir jeigu ta valstybė narė yra leidusi jiems naudotis tomis teisėmis; penktosios skrydžių laisvės teisėmis naudojamasi teikiant paslaugas, kurios yra paslaugos išplėtimas arba kaip preliminari paslauga į jų registravimo valstybę. 2. Krovinių vežimo oro transportu paslaugas teikiant į dvi arba daugiau kitos valstybės narės vietų arba iš dviejų arba daugiau tos valstybės narės vietų ar tarp valstybių narių, kuriose vežėjas nėra įregistruotas, Bendrijos krovinių oro transportu vežėjui atitinkamos valstybės leidžia sujungti paslaugas ir naudoti tą patį skrydžio numerį. Veiklos lankstumas 6 straipsnis 1. Bendrijos krovinių oro transportu vežėjai gali bet kurioje maršruto vietoje perkrauti krovinį, jeigu atliekant šį veiksmą orlaivis pakeičiamas tik kartą. 2. Laikantis 8 straipsnio, neribojamas paslaugos teikimo dažnis, orlaivio rūšis ir (arba) vežamo krovinio arba pašto kiekis. Naudojimosi skrydžių teisėmis sąlygos 7 straipsnis Šis reglamentas neturi įtakos valstybių narių teisei, nediskriminuojant dėl pilietybės, reglamentuoti eismo paskirstymą tarp oro uosto sistemai priklausančių oro uostų. 8 straipsnis 1. Naudojimąsi skrydžių teisėmis reglamentuoja paskelbtos Bendrijos, nacionalinės, regioninės arba vietos saugos, aplinkos apsaugos ir laiko tarpsnių paskirstymo taisyklės bei šios sąlygos: a) oro uostas arba oro uosto sistema turi turėti priemonių, reikalingų paslaugoms teikti; b) navigacinė įranga turi būti tinkama paslaugomis teikti. 2. Jeigu nesilaikoma 1 dalies sąlygų, valstybė narė, nediskriminuodama dėl pilietybės, gali nustatyti naudojimosi skrydžių teisėmis sąlygas, riboti naudojimąsi skrydžių teisėmis arba atsisakyti jas suteikti. Prieš imdamasi šios priemonės atitinkama valstybė narė apie ją praneša Komisijai ir pateikia jai visą būtiną informaciją. 3. Valstybės narės prašymu Komisija kiekvienu konkrečiu atveju išnagrinėja 2 dalies taikymą ir per mėnesį nusprendžia, ar valstybei narei leidžiama toliau taikyti priemones. 4. Komisija apie sprendimą praneša Tarybai ir valstybėms narėms. Kiekviena valstybė narė Komisijos sprendimą per vieną mėnesį gali perduoti Tarybai. Taryba kvalifikuota balsų dauguma per vieną mėnesį gali priimti kitą sprendimą. Kainų nustatymas 9 straipsnis 1. Bendrijos oro vežėjų taikomi krovinių vežimo tarifai nustatomi laisvu vežimo sutarties šalių susitarimu. 2. Bendrijoje veikiantys oro vežėjai, gavę prašymą, su visais standartiniais krovinių vežimo tarifais supažindina plačiąją visuomenę. Bendrosios nuostatos 10 straipsnis 1. Šis reglamentas nedraudžia valstybėms narėms tarpusavyje sudaryti susitarimus, kurie būtų lankstesni už 4, 5 ir 6 straipsnių nuostatas, arba palikti juos galiojančius. 2. Šio reglamento nuostatų negalima taikyti norint apriboti galimybes naudotis rinka, įgyvendinti pajėgumus, taip pat — veiklos lankstumui galiojančias teises ir susitarimus. Baigiamosios nuostatos 11 straipsnis Šis reglamentas įsigalioja trečią dieną po jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1991 m. vasario 4 d. Tarybos vardu Pirmininkas J. F. Poos [1] OL C 88, 1990 4 6, p. 7 ir OL C 9 1991 1 15, p. 4. [2] OL C 295, 1990 11 26, p. 694. [3] OL C 182, 1990 7 23, p. 8. [4] O L L 217, 1990 8 11, p. 8. -------------------------------------------------- PRIEDAS Krovinių vežėjai oro transportu, minimi 2 straipsnio b punkto ii papunktyje - Scandinavian Airlines System, - Britannia Airways, - Monarch Airlines. --------------------------------------------------